Document ID: 32014R0709

KOMISIJAS REGULA (ES) Nr. 709/2014
(2014. gada 20. jūnijs),
ar ko groza Regulu (EK) Nr. 152/2009 attiecībā uz dioksīnu un polihlorbifenilu daudzumu noteikšanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 11. panta 4. punktu,
tā kā:
(1)
Komisijas Regulā (EK) Nr. 152/2009 (2) norādītas metodes polihlordibenzo-p-dioksīnu (PCDD), polihlordibenzofurānu (PCDF) un dioksīniem līdzīgu polihlorbifenilu (PCB) daudzumu noteikšanai barībā.
(2)
Būtu jānosaka prasības attiecībā uz skrīninga metodēm, kuras identificē paraugus ar ievērojamu PCDD/F un dioksīniem līdzīgu PCB koncentrāciju (vēlams atlasīt paraugus, kuros pārsniegts darbības robežlielums un nodrošināt tādu paraugu atlasi, kuros pārsniegta maksimāli pieļaujamā koncentrācija), un kurām ir liela jauda. Attiecībā uz maksimāli pieļaujamo koncentrāciju šo skrīninga metožu šķietami atbilstošā attiecība nedrīkstētu pārsniegt 5 %.
(3)
Ja rezultāti, kas gūti ar skrīninga metodi, pārsniedz robežvērtību, oriģinālais paraugs jāanalizē, izmantojot metodi, kas spēj noteikt un kvantitatīvi novērtēt izlasē ietverto PCDD/F un dioksīniem līdzīgu PCB. Turpmāk tekstā šādas metodes sauc par “apstiprinošām metodēm”. Tehniskais progress un attīstība liecina, ka papildus gāzu hromatogrāfijas/augstas izšķirtspējas masspektrometrijai (GC-HRMS) būtu jāatļauj izmantot gāzu hromatogrāfijas/tandēma masas spektrometriju (GC-MS/MS) kā apstiprināšanas metodi, lai pārbaudītu atbilstību maksimāli pieļaujamajai koncentrācijai.
(4)
Ņemot vērā pieredzi, kas gūta, piemērojot pašreiz spēkā esošos noteikumus, būtu lietderīgi spēkā esošajos noteikumos veikt grozījumu attiecībā uz atkārtotās analīzes nepieciešamību, atbilstības vērtēšanu atkārtotās analīzes gadījumā un prasību par pieņemamu starpību starp rezultātu augšējo un apakšējo robežu.
(5)
Tāpēc attiecīgi būtu jāgroza Regula (EK) Nr. 152/2009.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 152/2009 V pielikuma B daļu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 20. jūnijā

Labels: 0
6